后聞喪有奔喪之禮，故成服篇在舉哀之後。
三日成服，本司散下其禮，所司隨職供辦。尚寢先於后舉哀別殿東壁設素下床席，為后成服位，西向。為祖父母則北壁下，南向。尚服先製后齊縗周之服，又製六宮之服亦如之。
至時，后仍初服即位，六尚以下侍衛如初。尚儀跪奏：「請哭。」后哭，從臨者皆哭，十五舉聲，尚儀跪奏：「請哭止成服。」后止，尚服以篋奉縗服進，跪授，興，仍贊變服焉。於變服則權設步障，已而去之。變服已，尚儀又跪奏：「請哭。」后哭。司贊引六宮入即班位，立定，司贊稱拜，六宮在位者皆再拜；司贊稱哭，六宮在位者皆哭；十五舉聲，司贊稱止，六宮在位者皆止。司賓引六宮行首一人升，詣后前，跪奉慰，興，司賓引降還本位。司贊稱拜，六宮在位者皆再拜訖，司賓引六宮退。尚儀跪奏：「請哭止。」后止，從臨者皆止，后退舍別殿，六尚以下侍衛如初。於閤哭臨如初。其日晡臨，晡前二刻奏嚴，六宮赴集；一刻奏辦，引即位哭臨如初。
其有公主應從成服者，則製小功五月之服，引即哭位如初，與后俱成服哭臨，先拜慰如六宮之儀。於六宮退，贊止引退。自後朝晡哭臨如初，以至卒哭。若公除則如別禮。其為曾祖高祖父母，則與其六宮成齊縗三月之服如常禮。為外祖父母成服，與為祖父母同。其異者，與六宮俱成小功五月之服。其日內外應交慰者，赴集奏引即上下位次，哭臨撫慰及拜哭奉慰如常禮。自後皆然。外命婦及百官三品以下並無服，諸親等亦赴集奉慰如常。自後亦然。其親王妃主以下哭，則舉哀之日奉慰。